獻西俘
作者：孔武仲
朝代：宋

paragraphs: 先帝謀西域，邊功未告成。
一朝鋤狡穴，萬里振天聲。
漢獄宜歸死，湯羅尚借生。
淮陰甘就縛，頡利許留京。
雲氣占中國，星辰闢大明。
珠簾垂後殿，玉座肅西清。
二帝臨朝會，千官響珮珩。
理司來執訊，譯者爲通名。
殊俗衣冠異，渠魁口眼獰。
孽狐仍俯聽，窮鳥尚悲鳴。
上德均乾覆，臚傳貸鼎烹。
大廷觀舞獸，滄海息波鯨。
禄給朝晡糒，書通父子情。
熊羆已馴伏，螻蟻敢縦横。
憶昨初擒冦，無慚古用兵。
謀謨維素決，軍事許專征。
蕃漢心諧會，人祗力混并。
波濤迷古渚，氛霧壓洮城。
慘淡移天陣，逡巡却冦營。
空拳槌猰貐，隻矢隕攙槍。
雜種降無數，良民市不驚。
旂常配方召，干羽繼韶莖。
奏捷公卿賀，酬勲將佐榮。
夏戎幾失筯，遼主願尋盟。
詭道吾何用，沈幾見未萌。
終軍雖喜事，勿復請長纓。